Na temelju članka 64. Zakona o zaštiti okoliša ("Narodne novine" broj 80/13, 153/13, 78/15, 12/18 i 118/18), članka 29. Uredbe o strateškoj procjeni utjecaja strategije, plana i programa na okoliš ("Narodne novine" broj 3/17) i članka 30. Statuta Grada Crikvenice ("Službene novine Primorsko-goranske županije" br. 26/09, 34/09-ispravak, 7/13 i 42/18), Gradonačelnik Grada Crikvenice, dana 23. ožujka 2020. godine, donio je

O D L U K U
O ZAPOČINJANJU POSTUPKA
OCJENE O POTREBI STRATEŠKE PROCJENE UTJECAJA NA OKOLIŠ
IZMJENA I DOPUNA URBANISTIČKOG PLANA UREĐENJA ZONE POSLOVNE NAMJENE SELCE (K5)

Članak 1.
(1) Donošenjem ove Odluke započinje postupak ocjene o potrebi strateške procjene utjecaja na okoliš Izmjena i dopuna Urbanističkog plana uređenja zone poslovne namjene Selce (K5) (u daljnjem tekstu: IiD UPU zone poslovne namjene Selce (K5)).

(2) Obaveza provođenja postupka Ocjene o potrebi strateške procjene utjecaja na okoliš utvrđena je na temelju Mišljenja o potrebi provedbe postupka ocjene Upravnog odjela za prostorno uređenje, graditeljstvo i zaštitu okoliša Primorsko – goranske županije (Klasa: 351-01/20-04/23, Ur.broj: 2170/1-03-08/7-20-3, od 26. veljače 2020. godine) za izradu Izmjena i dopuna Urbanističkog plana uređenja zone poslovne namjene Selce (K5).

(3) Postupak ocjene o potrebi strateške procjene utjecaja na okoliš (u daljnjem tekstu: postupak ocjene) za IiD UPU zone poslovne namjene Selce (K5) provodi Grad Crikvenica u suradnji sa Upravnim odjelom za prostorno uređenje, graditeljstvo i zaštitu okoliša Primorsko-goranske županije.

Članak 2.
Nositelj izrade IiD UPU zone poslovne namjene Selce (K5) i provođenje postupka ocjene je Upravni odjel za investicije, prostorno uređenje i imovinu Grada Crikvenice.

Članak 3.
Razlozi za izradu i donošenje IiD UPU zone poslovne namjene Selce (K5) su sljedeći:
Za izdvojeno građevinsko područje izvan naselja poslovne namjene Selce (K5), koje je određeno Prostornim planom uređenja Grada Crikvenice ("Službene novine Primorsko-goranske županije" broj 25/07, 18/08, 49/11, 02/12, 17/14, 39/14 i "Službene novine Grada Crikvenice" broj 21/16 i 70/19), na snazi je Urbanistički plan uređenja zone poslovne namjene Selce K5 („Službene novine“ PGŽ br. 02/11),
U postupku posljednjih izmjena i dopuna Prostornog plana uređenja Grada Crikvenice, u Odredbama za provedbu, određeno je da je u izmjenama i dopunama urbanističkog plana uređenja zone poslovne namjene Selce (K5) potrebno zadržati okvirne prostorne standarde uvjeta uređenja i gradnje utvrđene važećim UPU-om, uz sljedeće smjernice i granične uvjete:
-	najveći dopušteni koeficijent izgrađenosti (kig) iznosi 0,5,
-	najveći dopušteni koeficijent iskoristivosti (kis) iznosi 2,0,
-	najveća dopuštena visina iznosi 10,0 m,
-	najveća dopuštena ukupna iznosi 13,0 m.
-	iznimno, dijelovi građevina mogu zbog funkcija, te tehnološkog procesa građevina (silos ili sl.), imati veću visinu, do 15,5 m.
Izradi Izmjena i dopuna Plana pristupit će se uslijed potrebe omogućavanja gradnje u skladu s navedenim smjernicama i graničnim uvjetima te radi redefiniranja ostalih elemenata provedbe koji su važni za realizaciju iskazanih poslovnih programa (udio parkovnih ili zaštitnih zelenih površina, udaljenost građevina od granica građevne čestice, realizacija parkirališta i dr.).
Izmjenama i dopunama Plana potrebno je uz poslovne sadržaje određene važećim Planom, omogućiti i smještaj betonare kapaciteta do 30 m3/h. Također, unutar promatrane zone potrebno je omogućiti i smještaj za radnike (do 20 radnika).

Članak 4.
Ciljevi i programska polazišta su:
- omogućiti gradnju u skladu sa smjernicama i graničnim uvjetima iz važećeg Prostornog plana uređenja Grada Crikvenice,
- redefinirati ostale elemente provedbe koji su važni za realizaciju iskazanih poslovnih programa (udio parkovnih ili zaštitnih zelenih površina, udaljenost građevina od granica građevne čestice, realizacija parkirališta i sl.),
- omogućiti smještaj betonare kapaciteta do 30 m3/h,
- omogućiti smještaj za radnike (do 20 radnika).

Članak 5.
Plansko područje na koje se odnosi predviđena izrada izmjena i dopuna Plana nalazi se u cijelosti unutar zaštićenog obalnog područja (ZOP - područje od posebnog interesa za Republiku Hrvatsku - obuhvaća područje obalnih jedinica lokalne samouprave), odnosno unutar prostora ograničenja (obuhvaća pojas kopna u širini 1000 m od obalne crte i pojas mora u širini 300 m od obalne crte), na djelomično izgrađenom području zone poslovne namjene.

Članak 6.
Radnje koje će se provesti u postupku ocjene o potrebi strateške procjene utjecaja na okoliš, provode se sukladno odredbama Zakona o zaštiti okoliša („Narodne novine" broj 80/13, 153/13, 78/15, 12/18 i 118/18), Uredbe o strateškoj procjeni utjecaja strategije, plana i programa na okoliš („Narodne novine“ broj 3/17) i odredbama posebnih propisa iz područja iz kojeg se IiD UPU zone poslovne namjene Selce (K5) donose i to sljedećim redoslijedom provedbe:

	1. Grad Crikvenica, sukladno članku 29. Uredbe o strateškoj procjeni utjecaja strategije, plana i programa na okoliš („Narodne novine" broj 3/17), započinje postupak ocjene o potrebi strateške procjene utjecaja na okoliš IiD UPU zone poslovne namjene Selce (K5) donošenjem ove Odluke.
	2. Grad Crikvenica je dužan pribaviti mišljenja tijela i/ili osoba određenih posebnim propisima, navedenih u članku 7. ove Odluke. U svrhu pribavljanja mišljenja, gradonačelnik dostavlja zahtjev za davanje mišljenja o potrebi strateške procjene u roku od 8 dana od dana donošenja ove Odluke.
	3. Na temelju kriterija za utvrđivanje vjerojatno značajnog utjecaja IiD UPU zone poslovne namjene Selce (K5) na okoliš, iz Priloga III. Uredbe o strateškoj procjeni utjecaja strategije, plana i programa na okoliš (Narodne novine" broj 3/17), tijela i/ili osobe daju mišljenje o potrebi strateške procjene te ga u roku od 30 dana od dana zaprimanja zahtjeva dostavljaju Gradu.
	4. Ukoliko gradonačelnik ocijeni potrebnim, osigurat će dodatna pojašnjenja s tijelom i/ili osobom koja je dostavila mišljenje iz točke 2. ovoga članka.
	5. Grad Crikvenica dostavlja Upravnom odjelu za prostorno uređenje, graditeljstvo i zaštitu okoliša Primorsko-goranske županije, sukladno Zakonu o zaštiti prirode („Narodne novine" broj 80/13, 15/18, 14/19 i 127/19), zahtjev za provedbu postupka ocjene prihvatljivosti IiD UPU zone poslovne namjene Selce (K5) za ekološku mrežu.
	6. Ako Upravno tijelo isključi mogućnost značajnih negativnih utjecaja IiD UPU zone poslovne namjene Selce (K5) na ciljeve očuvanja i cjelovitost područja ekološke mreže, daje mišljenje da su IiD UPU zone poslovne namjene Selce (K5) prihvatljive za ekološku mrežu.
	7. Ako Upravno tijelo ne isključi mogućnost značajnih negativnih utjecaja IiD UPU zone poslovne namjene Selce (K5) na ciljeve očuvanja i cjelovitost područja ekološke mreže, daje obvezujuće mišljenje da je obvezna provedba glavne ocjene, što znači da se obvezno provodi i postupak strateške procjene.
	8. Prije donošenja odluke u postupku ocjene o potrebi strateške procjene, kojom Grad potvrđuje da za IiD UPU zone poslovne namjene Selce (K5) koje su u izradi "jest potrebno" ili "nije potrebno" provesti postupak strateške procjene, Grad je dužan o provedenom postupku ocjene pribaviti mišljenje nadležnog upravnog tijela za zaštitu okoliša u županiji (Upravni odjel za prostorno uređenje, graditeljstvo i zaštitu okoliša Primorsko-goranske županije), pri čemu je dužan dostaviti prijedlog teksta odluke koja će se donijeti o potrebi provedbe strateške procjene ili ne, zahtjev za davanje mišljenja, cjelovitu dokumentaciju iz postupka ocjene te popunjeni Obrazac o ocjeni o potrebi strateške procjene utjecaja strategije, plana i programa na okoliš iz Priloga II. Uredbe o strateškoj procjeni utjecaja strategije, plana i programa na okoliš („Narodne novine" broj 3/17).
	9. Ako se u postupku ocjene utvrdi da IiD UPU zone poslovne namjene Selce (K5) imaju vjerojatno značajan utjecaj na okoliš, donosi se odluka o obvezi provedbe strateške procjene koja sadrži osobito razloge zbog kojih je utvrđena potreba strateške procjene sukladno kriterijima iz Priloga III. Uredbe o strateškoj procjeni utjecaja strategije, plana i programa na okoliš („Narodne novine" broj 3/17).
	10. Ako se u postupku ocjene utvrdi da IiD UPU zone poslovne namjene Selce (K5) nemaju vjerojatno značajan utjecaj na okoliš, donosi se odluka da nije potrebno provesti stratešku procjenu. Odluka mora sadržavati osnovne podatke o IiD UPU zone poslovne namjene Selce (K5) i obrazloženje razloga zbog kojih je utvrđeno da nije potrebno provesti stratešku procjenu.
	11. O odluci iz točke 9. i 10. ove Odluke, Grad informira javnost sukladno Zakonu o zaštiti okoliša („Narodne novine“ broj 80/13, 153/13, 78/15, 12/18 i 118/18) i Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine" broj 64/08).

Članak 7.
U postupku ocjene o potrebi strateške procjene utjecaja na okoliš za IiD UPU zone poslovne namjene Selce (K5) prema ovoj Odluci sudjelovat će sljedeća tijela i osobe:
-	Primorsko-goranska županija, Upravni odjel za prostorno uređenje, graditeljstvo i zaštitu okoliša, Riva 10/I, 51000 Rijeka,
-	Javna ustanova za upravljanje zaštićenim dijelovima prirode, Javna ustanova priroda, Grivica 4, 51000 Rijeka,
-	Nastavni zavod za javno zdravstvo Primorsko-goranske županije, Krešimirova 52a, 51000 Rijeka,
-	Javna ustanova, Zavod za prostorno uređenje Primorsko-goranske županije, Splitska 2/II, 51 000 Rijeka,
-	Ministarstvo kulture, Uprava za zaštitu kulturne baštine, Konzervatorski odjel u Rijeci, Užarska 26, 51000 Rijeka,
-	Ministarstvo poljoprivrede, Uprava šumarstva, lovstva i drvne industrije, Planinska 2a, 10000 Zagreb,
-	Ministarstvo unutarnjih poslova, Policijska uprava Primorsko-goranska, Žrtava fašizma 3, 51000 Rijeka,
-	Ministarstvo obrane, Uprava za graditeljstvo i zaštitu okoliša, Zvonimirova 4, 10000 Zagreb,
-	Državna uprava za zaštitu i spašavanje, Područni ured Rijeka, Riva 10, 51000 Rijeka,
-	HAKOM -Hrvatska regulatorna agencija za mrežne djelatnosti, Ulica Roberta Frangeša Mihanovića 9, 10000 Zagreb,
-	Hrvatske vode, Vodnogospodarski odjel za slivove sjevernog Jadrana, Đure Šporera 3, 51 000 Rijeka
-	Hrvatske šume d.o.o., UŠP Senj, Nikole Suzana 27, 53270 Senj,
-	Hrvatske ceste d.o.o. za upravljanje, građenje i održavanje državnih cesta, Sektor za strateško planiranje i razvoj i studije, Odjel za strateško planiranje i razvoj, Vončinina 3, 10000 Zagreb,
-	Županijska uprava za ceste Primorsko-goranske županije, Nikole Tesle 9/X, 51000 Rijeka,
-	HOPS, Hrvatski operator prijenosnog sustava d.o.o., Sektor za razvoj, investicije i izgradnju, Kupska 4, 10000 Zagreb,
-	HEP ODS d.o.o., Elektroprimorje Rijeka, V.C. Emina 2, 51000 Rijeka,
-	VIO ŽRNOVNICA CRIKVENICA VINODOL d.o.o., Kralja Tomislava 85, 51260 Crikvenica,
-	„EKO MURVICA“  d.o.o., Trg S. Radića 2/II, 51260 Crikvenica.
Članak 8.
Grad Crikvenica dužan je o provedenom postupku ocjene informirati javnost, sukladno odredbama Zakona o zaštiti okoliša („Narodne novine" broj 80/13, 153/13, 78/15, 12/18 i 118/18) i Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine" broj 64/08) kojima se uređuje informiranje javnosti i zainteresirane javnosti u pitanjima zaštite okoliša.

Članak 9.
Ova Odluka stupa na snagu danom donošenja, a objaviti će se na službenoj internetskoj stranici Grada, www.crikvenica.hr.

KLASA: 350-01/19-01/25
URBROJ: 2107/01-07/01-6

						GRADONAČELNIK
GRAD CRIKVENICA
									Damir Rukavina, dipl. ing.